Nanas itu apa sih? Jelaskan dalam bahasa jawa ya

Nanas (Ananas comosus (L.) Merr.) iku sajenis tetuwuhan tropis kang asalé saka Brazil, Bolivia, lan Paraguay. Tetuwuhan iki kalebu ing familia nanas-nanasan (Famili Bromeliaceae). Prawakan (habitus) tetandurané cendhèk, herba (taunan) mawa 30 utawa luwih godhong kang dawa, pucuké lancip, kasusun ing wangun rosèt nglilingi watang kang kandel. Wohé ing basa Inggris diarani pineapple amarga wanguné kang kaya wit pinus. Jeneng 'nanas' asalé saka pangaranan wong Tupi kanggo who iki: anana, kang tegesé "woh kang becik banget". Manuk pangisep madu (hummingbird) wujud panyerbuk alamiyah woh iki, sanadyan manéka gegremet uga duwé peran kang padha.

Woh nanas kaya kang didol wong iku dudu woh sajati, nanging gabungan woh-woh sajati (tilasé katon saka saben 'sisik' ing kulit wohé) kang sajeroning perkembangané kagabung—bebarengan karo tongkol (spadix) kembang majemuk—dadi sak'woh' gedhér. Nanas kang dibudidayakaké wong wis kèlangan kamampuan tangkar-tumangkar kanthi sèksual, nanging nanas ngembangaké tuwuhan enom (pérangan 'makutha' woh) kang wujud srana tangkar-tumangkar kanthi vegetatif.

Ing Indonésia, provinsi Lampung wujud laladan nenandur nanas utama, kanthi sapérangan pabrik pangolahan nanas kang uga ana ing kono.